KIRJALLINEN KYSYMYS E-4040/00 esittäjä(t): Sérgio Sousa Pinto (PSE) komissiolle. Kilpailupolitiikka ‐ määräävän aseman väärinkäyttö.



Virallinen lehti nro 187 E , 03/07/2001 s. 0117 - 0118



KIRJALLINEN KYSYMYS E-4040/00 esittäjä(t): Sérgio Sousa Pinto (PSE) komissiolle (21. joulukuuta 2000) Aihe: Kilpailupolitiikka määräävän aseman väärinkäyttö Voiko komissio ilmoittaa, mikä on Qualifyer Loyalty, Ltd. -yhtiön hallinnoiman Qualifyer Group Airlines -liittoutuman markkina-asema ja mitä sääntöjä se noudattaa toiminnassaan? Qualifyer Group Airlines -liittoutumaan kuuluvat seuraavat lentoyhtiöt: Swissair, Sabena, TAP Air Portugal, AOM French Airlines, Crossair, Air Littoral, Air Europe, LOT Polish Airlines, PGA Portugália Airlines, Volare Airlines ja Air Liberté. Kansalaiset ja kuluttajat voivat erittäin hyvin perustein epäillä kyseiseen liittoutumaan kuuluvia yhtiöitä määräävän aseman väärinkäytöstä, sillä niiden hinnat ovat muita korkeampia, ne tarjoavat vähemmän vaihtoehtoja palveluissaan ja niiden kauppaehdot ovat epäreiluja, etenkin reitillä Bryssel-Lissabon-Porto. Katsomme, että tällainen määräävän markkina-aseman väärinkäyttö ja varsinkin kyseisen liittoutuman kilpailua vääristävät käytänteet saattavat olla vastoin EY:n perustamissopimuksen 82 artiklan määräyksiä. Mario Montin komission puolesta antama vastaus (27. helmikuuta 2001) Qualiflyer Group on lentoyhtiöiden liittoutuma, jossa on erityistä se, että Swissairin emoyhtiön SAirGroupin politiikkana on sijoittaa eräiden muiden liittoutumaan kuuluvien lentoyhtiöiden pääomaan. Monessa tapauksessa tällainen osakkuus antaa SAirGroupille yhdessä muiden osakkaiden kanssa yhteisen määräysvallan siinä lentoyhtiössä, johon se sijoittaa. Qualiflyer Loyalty Ltd. -yhtiö puolestaan hallinnoi osakaslentoyhtiöiden yhteistä kanta-asiakasohjelmaa, mutta ei Qualiflyer Groupia. Komissio on ottanut kantaa niihin liiketoimiin, joilla SAirGroup hankki yhteisen määräysvallan muissa Qualiflyer Groupin lentoyhtiöissä. Vuonna 1995 komissio teki päätöksen(1), jolla se julisti Swissairin ja Sabenan muodostaman keskittymän yhteismarkkinoille soveltuvaksi. Vuonna 1999 komissio päätti hyväksyä sen, että SAirGroup ja ranskalainen rahoitusalan holdingyhtiö Maríne-Wendel ostivat AOM:n. Vuonna 2000 komissio hyväksyi AOM:n, Air Libertén ja Air Littoralin muodostaman keskittymän. Komissio tutki myös äskettäin, ovatko Qualiflyer Groupiin kuuluvien lentoyhtiöiden kesken tehdyt sopimukset yhteensopivia EY:n perustamissopimuksen 81 artiklan (entisen 85 artiklan) kanssa. Helmikuussa 2000 komissio lähetti viidelle Qualiflyer Groupin yhtiölle (Swissair, TAP, Sabena, Crossair ja AOM) varoituskirjeen, jonka jälkeen nämä yhtiöt lopettivat hintojen yhteensovittamisen yhteisön sisäisillä sekä yhteisön ja Sveitsin välisillä reiteillä. EY:n perustamissopimuksen 81 ja/tai 82 artiklan (entinen 86 artikla) mukaisia kilpailuongelmia synnyttävät todennäköisemmin päällekkäiset reitit, eli ne, joita lentää kaksi Qualiflyer Groupin yhtiötä, joista toisella on liikenteen keskuspaikka reitin toisessa päässä ja toisella toisessa, kuten esimerkiksi Brysselin ja Lissabonin välinen yhteys. Komissio ottaisikin mielellään vastaan tiedot, joita arvoisalla parlamentin jäsenellä ehkä on määräävän markkina-aseman mahdollisesta väärinkäytöstä tai muusta kilpailua rajoittavasta toiminnasta tällä reitillä. Muilla reiteillä, kuten esimerkiksi useilla Ranskan kaupunkien välisillä AOM:n, Air Libertén ja Air Littoralin liikennöimillä reiteillä, Qualiflyer Groupin yhtiöt kilpailevat perinteisen kansallisen lentoyhtiön kanssa. Portugalin valtio ilmoitti jokin aika sitten aikovansa myydä osuuden TAP:stä. Komissio ei kuitenkaan ole saanut ilmoitusta tällaisesta toimenpiteestä. (1) EYVL L 239, 7.10.1995.